b'\n_START_ARTICLE_\nBrezovica pri Metliki\n_START_SECTION_\nPotek dr\xc5\xbeavne meje\n_START_PARAGRAPH_\nObmo\xc4\x8dje vasi je zanimivo zaradi mo\xc4\x8dno vijugaste meje, ki sledi razdrobljenemu katastru zemlji\xc5\xa1\xc4\x8d. Meja med drugim ve\xc4\x8dkrat pre\xc4\x8dka lokalne ceste, kar povzro\xc4\x8da nev\xc5\xa1e\xc4\x8dnosti lokalnim prebivalcem. Posebnost je tudi enklava hrva\xc5\xa1kega ozemlja, ki jo povsem obkro\xc5\xbea slovensko ozemlje, edini tak primer v Sloveniji. V enklavi, ki meri pribli\xc5\xbeno 250 m v dol\xc5\xbeino in 30 v \xc5\xa1irino, stoji nekaj hi\xc5\xa1._NEWLINE_Zaradi manj\xc5\xa1ega dela, kjer se ozemlje slovenskega in hrva\xc5\xa1kega katastra prekrivata, je bil ta del meje predmet mednarodne arbitra\xc5\xbee. Sklep, razgla\xc5\xa1en leta 2017, ni spreminjal mejne \xc4\x8drte v delih, kjer je bila usklajena s katastrskimi mejami, tako da enklava ostaja.\n_START_SECTION_\nEnclava\n_START_PARAGRAPH_\nNeskladnost razmejitve dr\xc5\xbeav na tem mestu je pritegnila pozornost poljskega turista K. Wrone, ki je 23. aprila 2015 na sporni parceli s povr\xc5\xa1ino 100 m\xc2\xb2 razglasil mikrodr\xc5\xbeavo \xc2\xbbKraljevina Enclava\xc2\xab\xc2\xa0in se oklical za kralja. Do za\xc4\x8detka naslednjega meseca je podelil okrog 130 dr\xc5\xbeavljanstev in s pomo\xc4\x8djo spletnega glasovanja izbral nekaj ministrov, za pla\xc4\x8dilno sredstvo pa izbral kriptovaluto Dogecoin. Eksperimenta, podobnega drugim mikrodr\xc5\xbeavam, kot je Sealand, ni priznala nobena dr\xc5\xbeava, je pa vzbudil precej\xc5\xa1nje zanimanje doma\xc4\x8dih in tujih medijev ter spletne skupnosti. Kasneje je Ministrstvo za zunanje zadeve RS sporo\xc4\x8dilo, da gre za slovensko ozemeljsko zahtevo, o kateri bo v kratkem odlo\xc4\x8dala mednarodna arbitra\xc5\xbea, zato je ustanovitelj preselil svojo dr\xc5\xbeavico na nikogar\xc5\xa1nje ozemlje na meji med Hrva\xc5\xa1ko in Srbijo v bli\xc5\xbeini Liberlanda.'